แบงก์รัฐเปิดพักหนี้ต่ำกว่า5แสนได้3ปี
&#8220;คลัง&#8221; สั่งธนาคารรัฐ พักหนี้ช่วยผู้ประกอบการบรรเทาพิษน้ำท่วม ต่ำกว่า 5 แสนบาทได้ 3 ปี ไม่เกิน 1 ล้านได้ปรับโครงสร้างหนี้
26 ต.ค. 2554

“คลัง” สั่งธนาคารรัฐ พักหนี้ช่วยผู้ประกอบการบรรเทาพิษน้ำท่วม ต่ำกว่า 5 แสนบาทได้ 3 ปี ไม่เกิน 1 ล้านได้ปรับโครงสร้างหนี้
นายบุญทรง เตริยาภิรมย์ รมช.คลัง เปิดเผยว่า กระทรวงการคลังได้มอบนโยบายให้คณะกรรมการสถาบันการเงินเฉพาะกิจของรัฐทั้ง 5 แห่ง ได้แก่ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารพัฒนาวิสาหกิจขนาดกลางและขนาดย่อม (เอสเอ็มอีแบงก์) และธนาคารอิสลามแห่งประเทศไทย (ไอแบงก์) รวบรวมข้อมูลลูกค้ารายย่อยเพื่อดำเนินโครงการพักหนี้ครัวเรือนที่ต่ำกว่า 5 แสนบาท โดยจะพักหนี้อย่างน้อย 3 ปี
สำหรับผู้ประกอบการและประชาชนที่มีหนี้สินเกิน 5 แสนบาท แต่ไม่เกิน 1 ล้านบาท จะมีการปรับโครงสร้างหนี้เพื่อให้สามารถทำมาหากิน พอมีรายได้ค่อยมาใช้คืน
นายบุญทรง เปิดเผยต่อว่า ขณะนี้ คณะกรรมการบริหารของแต่ละธนาคารกำลังรวบรวมข้อมูลว่าจะช่วยเหลือในโครงการพักหนี้รูปแบบใดบ้างตามความเหมาะสมของลูกค้า โดยกระทรวงการคลังได้กำชับให้เสนอมาเป็นแพ็กเกจมาภายในสิ้นเดือน ต.ค.นี้ เพื่อจะได้นำเข้าสู่ที่ประชุมคณะรัฐมนตรีให้เร็วที่สุด และให้ประเมินผลกระทบมาด้วย